31996D0493
L 208/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 29 март 1996 година
за подписване и временно прилагане на Международното споразумение за тропическия дървен материал от 1994 година от името на Европейската общност
(96/493/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид предложението на Комисията,
като има предвид, че Международното споразумение за тропическия дървен материал от 1994 г., договорено въз основа на Резолюция 93 (IV) от текста „Ново партньорство за развитие: ангажимент от Картагена“, и на съответните цели, определени в заключителния документ, озаглавен „Духът на Картагена“, приет от Конференцията на Обединените нации за търговия и развитие, беше открито за подписване от 1 април 1994 г. до един месец след датата на неговото влизане в сила;
като има предвид, че посоченото споразумение все още не е влязло в сила;
като има предвид, че съгласно член 42, параграф 3 от Международното споразумение за тропическия дървен материал от 1983 г., действието на посоченото споразумение е продължено до временното или окончателното влизане в сила на новото споразумение;
като има предвид, че целите, които се преследват с новото споразумение, се вписват в контекста на общата търговска политика;
като има предвид, че държавите-членки участват чрез финансови вноски в предвидените от това споразумение мерки;
като има предвид, че всички държави-членки са изразили намерението си да подпишат и да способстват за временното прилагане на споразумението; като има предвид, че поради това Общността следва да подпише депозираното при Генералния секретар на Организацията на обединените нации споразумение и възможно най-скоро да нотифицира за намерението си временно да прилага споразумението,
РЕШИ:
Член 1
1. Общността подписва депозираното при Генералния секретар на Организацията на обединените нации Международно споразумение за тропическия дървен материал от 1994 г.
Текстът на споразумението е приложен към настоящото решение.
2. Общността нотифицира Генералния секретар на Организацията на обединените нации за намерението си временно да прилага споразумението, посочено в параграф 1, в съответствие с разпоредбите на член 40 и член 41, параграф 2 от него.
Член 2
Председателят на Съвета е упълномощен да определи лицата, които са оправомощени да подпишат споразумението от името на Общността и да депозират нотифицирането за неговото временно прилагане от Общността, заедно с декларацията, приложена към настоящото решение.
Съставено в Брюксел на 29 март 1996 година.